Ortnevik kirke

Ortnevik kirke (Ortnevik kyrkje) er en langkirke fra 1925 i Høyanger kommune i Vestland fylke.

Byggverket er i tre og har 292 plasser. Arkitekt og byggmester var Lars Norevik som var bosatt i bygden.Pundsnes, 2000, s. 31 Kirken er bygget i dragestil, og den innvendige utsmykkingen har også innslag av drager.

Folket på sørsiden av Sognefjorden måtte i århundrer ta ferden over på nordsiden til Kyrkjebø for å komme til gudstjeneste.Pundsnes, 2000, s. 9 På slutten av 1800-tallet begynte bygdefolket å samle inn penger til egen kirke. I 1914 ble det anlagt gravplass på Ortnevik, og etter hvert startet man også på kirkebygget, i stor grad drevet frem av bygdefolket på dugnad. Den opprinnelige planen var at kirken skulle stå ferdig i 1924, men byggearbeidene ble kraftig forsinket av en storm som blåste ned tårnet og deler av reisverket. Først i 1925 sto bygget ferdig. Kirken ble vigslet 8. oktober 1925 av prost Torstein Gunnarsson ettersom biskop Peter Hansson Hognestad var blitt syk og ikke kunne møte.Pundsnes, 2000, s. 13

Parallelt med byggingen hadde Ortnevik Ljosverk blitt etablert i bygden, noe som bidro til at kirken fra første stund hadde elektrisk belysning.Ortnevik kyrkje  Fylkesarkivet i Sogn og Fjordane Elektrisk oppvarming kom imidlertid ikke på plass før i 1969.Pundsnes, 2000, s. 23

Frem til 1997 hadde kirken status som kapell og tilhørte Kyrkjebø sogn, senere har den vært en av to kirker i Bjordal og Ortnevik sogn. Frem til prestegjeldene ble faset ut i 2004 tilhørte kirken Lavik prestegjeld.

 Referanser 

 Litteratur 


Eksterne lenker


 Kart over Ortnevik kirkegård (Høyanger kirkelige fellesråd)

Kategori:Kirker i Høyanger
Kategori:Kulturminner i Høyanger
Kategori:Kirker i Sunnfjord prosti
Kategori:Norske kirker fra 1925
Kategori:Langkirker i Bjørgvin bispedømme